b'\n_START_ARTICLE_\nJude\xc8\x9bul Dorohoi (interbelic)\n_START_SECTION_\n\xc3\x8entindere\n_START_PARAGRAPH_\nLa \xc3\xaenfiin\xc8\x9bare, \xc3\xaen 1864, era situat \xc3\xaen nordul Rom\xc3\xa2niei, \xc3\xaenvecin\xc3\xa2ndu-se cu Bucovina (ce f\xc4\x83cea parte atunci din Austro-Ungaria), cu Basarabia (ce f\xc4\x83cea parte atunci din Imperiul Rus) \xc8\x99i cu jude\xc8\x9bul rom\xc3\xa2nesc Boto\xc8\x99ani. _NEWLINE_\xc3\x8en perioada interbelic\xc4\x83, se situa \xc3\xaen partea nord-estic\xc4\x83 a Rom\xc3\xa2niei Mari, \xc3\xaen extremitatea nord-estic\xc4\x83 a regiunii Moldova. Ast\xc4\x83zi teritoriul fostului jude\xc8\x9b face parte din Rom\xc3\xa2nia (nordul jude\xc8\x9bului Boto\xc8\x99ani, cu o suprafa\xc8\x9b\xc4\x83 de 2.542 km\xc2\xb2) \xc8\x99i Ucraina (\xc8\x9ainutul Her\xc8\x9ba, cu o suprafa\xc8\x9b\xc4\x83 de 304 km\xc2\xb2). Se \xc3\xaenvecina la nord-vest cu jude\xc8\x9bul Cern\xc4\x83u\xc8\x9bi, la nord \xc8\x99i la est cu jude\xc8\x9bul Hotin, la sud cu jude\xc8\x9bul Boto\xc8\x99ani, la sud-vest cu jude\xc8\x9bul Suceava, iar la vest cu jude\xc8\x9bul R\xc4\x83d\xc4\x83u\xc8\x9bi.\n_START_SECTION_\nIstorie\n_START_PARAGRAPH_\n\xc3\x8en anul 1864, domnitorul Alexandru Ioan Cuza d\xc4\x83 prima lege de organizare administrativ-teritorial\xc4\x83 modern\xc4\x83 a teritoriului Rom\xc3\xa2niei. Legea prevedea \xc3\xaemp\xc4\x83r\xc8\x9birea \xc8\x9b\xc4\x83rii \xc3\xaen 33 de jude\xc8\x9be, av\xc3\xa2nd ca subdiviziuni pl\xc4\x83\xc8\x99ile \xc8\x99i comunele (urbane \xc8\x99i rurale). Jude\xc8\x9bele \xc8\x99i comunele erau investite cu personalitate juridic\xc4\x83 \xc8\x99i cu organe deliberative \xc8\x99i executive: consiliul jude\xc8\x9bean \xc8\x99i prefectul (acesta din urm\xc4\x83 ca reprezentant al guvernului \xc3\xaen teritoriu), respectiv consiliul comunal_NEWLINE_\xc8\x99i primarul (\xc3\xaen calitate de reprezentant al guvernului \xc3\xaen teritoriu). Pl\xc4\x83\xc8\x99ile erau simple subdiviziuni ale jude\xc8\x9belor, f\xc4\x83r\xc4\x83 personalitate juridic\xc4\x83, conduse de subprefec\xc8\x9bi, cu atribu\xc8\x9bii de supraveghere \xc8\x99i control asupra autorit\xc4\x83\xc8\x9bilor comunale._NEWLINE_Produsele acestui jude\xc8\x9b proveneau din mai multe ramuri ale economiei rustice: agricultur\xc4\x83 \xc8\x99i cre\xc8\x99terea animalelor, horticultur\xc4\x83 \xc8\x99i viticultur\xc4\x83, apicultur\xc4\x83, sericicultur\xc4\x83, piscicultur\xc4\x83, silvicultur\xc4\x83 \xc8\x99i pietr\xc4\x83rii (cariere de piatr\xc4\x83). Cele mai renumite vii \xc8\x99i livezi din jude\xc8\x9b erau la: Br\xc4\x83e\xc8\x99ti, Co\xc8\x9bu\xc8\x99ca, Darabani, Dersca, Dim\xc4\x83cheni, Dorohoi, H\xc4\x83n\xc8\x9be\xc8\x99ti, Hili\xc8\x99eu, Hude\xc8\x99ti, Mih\xc4\x83ileni, Mileanca, Mitoc, Pom\xc3\xa2rla \xc8\x99i Zvor\xc3\xae\xc8\x99tea. Din cariera de la T\xc3\xa2rnauca se extr\xc4\x83gea gresie pentru construc\xc8\x9bii \xc8\x99i ornament\xc4\x83ri. _NEWLINE_\xc3\x8enainte de anul 1900 din cariera de la Ivanc\xc4\x83u\xc8\x9bi (P\xc4\x83ltini\xc8\x99) se extr\xc4\x83gea gips pentru ornamente \xc8\x99i alte trebuin\xc8\x9be la cl\xc4\x83diri._NEWLINE_\xc3\x8en timpul dictaturii carliste, jude\xc8\x9bul a f\xc4\x83cut parte din \xc8\x9binutul Suceava. Zona din jurul ora\xc8\x99ului Her\xc8\x9ba a fost anexat\xc4\x83 de URSS \xc3\xaen 1944. \xc3\x8en 1950, jude\xc8\x9bul a fost desfiin\xc8\x9bat de regimul comunist, iar teritoriul s\xc4\x83u a fost \xc3\xaemp\xc4\x83r\xc8\x9bit \xc3\xaentre raioanele Dorohoi, Darabani \xc8\x99i S\xc4\x83veni ale regiunii Boto\xc8\x99ani.\n_START_SECTION_\nPopula\xc8\x9bie\n_START_PARAGRAPH_\nConform datelor recens\xc4\x83m\xc3\xa2ntului din 1930 popula\xc8\x9bia jude\xc8\x9bului era de 211.354 locuitori, dintre care 92,1% rom\xc3\xa2ni, 7,0% evrei \xc8\x99.a. Din punct de vedere confesional popula\xc8\x9bia era alc\xc4\x83tuit\xc4\x83 din 92,4% ortodoc\xc8\x99i, 7,0% mozaici, 0,3% romano-catolici \xc8\x99.a.\n_START_SECTION_\nMediul urban\n_START_PARAGRAPH_\n\xc3\x8en 1930 popula\xc8\x9bia urban\xc4\x83 a jude\xc8\x9bului era de 43.707 locuitori, dintre care 69,3% rom\xc3\xa2ni, 29,1% evrei, 0,6% germani \xc8\x99.a. Ca limb\xc4\x83 matern\xc4\x83 \xc3\xaen mediul urban domina rom\xc3\xa2na (71,1%), urmat\xc4\x83 de limba idi\xc8\x99 (27,4%), german\xc4\x83 (0,6%) \xc8\x99.a. Din punct de vedere confesional or\xc4\x83\xc8\x99enimea era alc\xc4\x83tuit\xc4\x83 din ortodoc\xc8\x99i (69,1%), mozaici (29,3%), romano-catolici (0,9%) \xc8\x99.a.'